Lookout! Records

Loockout! Records var et uavhengig plateselskap fra Berkeley, California som primært produserte musikk i genren punkrock. Selskapet ble avviklet i 2012.

Historie 
Plateselskapet ble grunnlagt av Larry Livermore og David Hayes i 1987. Senere, i 1989, forlot David Hayes selskapet for å starte sitt eget. Lookout opplevde stor suksess da de oppdaget Green Day (da under navnet Sweet Children) og skrev kontrakt med bandet i 1988. I tillegg oppdaget de Operation Ivy på samme tid. Begge bandene, og spesielt Green Day slo etterhvert gjennom nasjonalt, og skrev under for kommersielle plateselskap. Dette førte til store inntekter da Lookout! kunne fortsette å produsere utgivelsene bandene hadde gjort for dem. Lookout fikk senere også suksess med Rancid og The Donnas.

I 1997 solgte Larry Livermore sin aksjeandel i selskapet til sin trofaste medarbeider Chris Appelgren. Appelgren har i senere tid blitt beskyldt for dårlige lederegenskaper og dårlig økonomisk kontroll. Både ansatte og artister har klaget over å ikke få utbetalt penger til avtalt tid. I tillegg har plateselskapet fått rykte på seg for å prøve å opptre som et kommersielt plateselskap med tilsvarende budsjett til tross for at selskapet er et uavhengig plateselskap med tilsvarende budsjett. Det er også stilt spørsmål med hvordan alle millionene de har tjent på Green Days suksess kunne ha blitt sløst bort.

I 2005 valgte Green Day å fjerne sin katalog hos Lookout! Records, over ti år etter at de forlot selskapet. Mange stilte seg kritisk til om Lookout ville overleve etter dette da deres største inntekskilde forsvant.

I 2012 ble selskapets virksomhet nedlagt.

Referanser

Eksterne lenker 
 Lookout!s offisielle hjemmeside 

Plateselskaper etablert i 1987
Plateselskaper fra USA
Uavhengige plateselskaper
1987 i USA
Plateselskaper nedlagt i 2012